Slagelse Kommune står ikke alene med det problem. Også i blandt andet Kalundborg og Lolland Kommune er der i nogle perioder længere ventetider til den kommunale tandpleje, fordi det er svært at skaffe tandlæger nok, lyder det fra overtandlægerne.

Og hvis man ser på hjemmesiden ato.dk, der tihører de Ansatte Tandlægers Organisation, søger både Struer, Kerteminde, Svendborg, Guldborgsund, Holstebro og Aabenraa Kommune kommunale tandlæger.

Fik en ny tandlægetid i august

Anne Borups datter går i 3. klasse på Marievangsskolen i Slagelse, og for en måned siden havde hun en tid til et eftersyn hos tandlægen.

- Der fik jeg så en besked to dage før, at den var blevet aflyst, og vi havde fået en ny tid i august, fortæller Anne Borup.

Hvad laver den kommunale tandlæge? Den kommunale tandlæge sørger for tandpleje til børn og unge under 18 år. Tandplejen hjælper også voksne, som har svært ved at benytte en praktiserende privat tandlæge. Det kan være handicappede, ældre, syge og sindslidende.

I kommunen bliver de akutte tandlægeeftersyn prioriteret højest, og det betyder, at børnene må vente længere på eftersyn og mindre akutte behandlinger.

- Jeg forstår godt, at de akutte ting bliver taget først, men de mindre ting ender jo med at blive akutte, hvis ikke der bliver kigget på det, siger Anne Borup.

Kirsten Lausvig er tandlæge i Slagelse Kommune. Hun mener, at det er frustrerende ikke at kunne yde en ordentlig service, når der er mangel på tandlæger.

- Jeg synes, at det er ærgerligt på børnenes, forældres og tændernes vegne, siger hun.

Jeg synes, at det er ærgerligt på børnenes, forældres og tændernes vegne. Kirsten Lausvig, tandplejer i Slagelse Kommune

De længere ventetider kan også betyde, at små problemer hos børnene ikke bliver opdaget i tide, siger formand for Tandlægeforeningen, Susanne Kleist.

- Så risikerer vi måske også, at de ting, der skal laves, bliver forværret, i forhold til hvis man kunne lave det med det samme, siger hun.

Overtandlæge Harriet Schott mener også, at vi allerede presser de tandlæger, vi har, til grænsen.

- Så bliver der ekstra sygdom, og det gør ikke tingene bedre. Så bliver der endnu færre hænder til at fuldføre opgaven, siger hun.

Unge tandlæger vil bo i de større byer

Hver ottende tandlæge er i dag over pensionsalderen, og når de takker af over de næste år, vil det gå hårdest ud over yderområderne.